KOMISSION TÄYTÄNTÖÖNPANOPÄÄTÖS (EU) 2022/900,

annettu 8 päivänä kesäkuuta 2022,

täytäntöönpanopäätöksen (EU) 2015/2039 muuttamisesta keskusvastapuolia koskevan Etelä-Afrikan sääntelykehyksen kehittymisen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,

sekä katsoo seuraavaa:

(1) Komission täytäntöönpanopäätöksessä (EU) 2015/2039 (2), joka hyväksyttiin 13 päivänä marraskuuta 2015, Etelä-Afrikassa toimiluvan saaneisiin määritysyhteisöihin sovellettavien Etelä-Afrikan oikeudellisten ja valvontajärjestelyjen, joihin kuuluu vuoden 2012 rahoitusmarkkinalaki nro 19 (Financial Markets Act), jäljempänä ’FMA-laki’, katsottiin asetuksen (EU) N:o 648/2012 25 artiklaa sovellettaessa vastaavan asetuksessa (EU) N:o 648/2012 säädettyjä vaatimuksia.

(2) Keskusvastapuolia koskeva Etelä-Afrikan sääntelykehys on kuitenkin kehittynyt 13 päivän marraskuuta 2015 jälkeen, kun vuonna 2017 annettu rahoitusalan sääntelyä koskeva laki nro 9 (Financial Sector Regulations Act) (3), jäljempänä ’FSRA-laki’, jolla FMA-lakia on muutettu, on tullut voimaan, ja FMA-lakia koskeva ohjeistus (FMA-Regulations) (4) vuodelta 2018 on annettu. Sen vuoksi on tarpeen arvioida Etelä-Afrikan muutetun sääntelykehyksen vastaavuutta.

(3) Etelä-Afrikan muutetun sääntelykehyksen vastaavuuden arvioinnin ei pitäisi perustua abstraktilla tasolla pelkästään Etelä-Afrikassa toimiluvan saaneisiin keskusvastapuoliin sovellettavien oikeudellisesti sitovien vaatimusten vertailevaan analyysiin vaan myös kyseisten vaatimusten vaikutusten arviointiin. Arvioinnissa olisi tarkistettava, riittävätkö kyseiset vaatimukset lieventämään riskejä, joille unioniin sijoittautuneet määritysosapuolet ja markkinapaikat voivat altistua, kun otetaan huomioon niiden rahoitusmarkkinoiden koko, joilla Etelä-Afrikassa toimiluvan saaneet keskusvastapuolet toimivat. Sellaisille keskusvastapuolille, jotka harjoittavat toimintaansa suuremmilla rahoitusmarkkinoilla, joille on ominaista korkeampi riskitaso, on tarpeen asettaa tiukempia riskien pienentämistä koskevia vaatimuksia kuin keskusvastapuolille, jotka harjoittavat toimintaansa pienemmillä rahoitusmarkkinoilla.

(4) Asetuksen (EU) N:o 648/2012 25 artiklan 6 kohdan a, b ja c alakohdassa luetellaan kolme ehtoa, jotka on täytettävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin keskusvastapuoliin, vastaavat mainitussa asetuksessa säädettyjä järjestelyjä.

(5) Asetuksen (EU) N:o 648/2012 25 artiklan 6 kohdan a alakohdan mukaan ehtona on, että kolmannessa maassa toimiluvan saaneiden keskusvastapuolten on noudatettava oikeudellisesti sitovia vaatimuksia, jotka vastaavat kyseisen asetuksen IV osastossa säädettyjä vaatimuksia.

(6) Etelä-Afrikassa toimiluvan saaneita keskusvastapuolia koskevien oikeudellisesti sitovien vaatimusten katsottiin täytäntöönpanopäätöksessä (EU) 2015/2039 vastaavan asetuksen (EU) N:o 648/2012 IV osastossa säädettyjä vaatimuksia. Etelä-Afrikassa toimiluvan saaneita keskusvastapuolia koskevassa Etelä-Afrikan muutetussa sääntelykehyksessä säilyy edelleen sen arviointi, noudattavatko toimiluvan saaneet määritysyhteisöt ja toimiluvan saaneet keskusvastapuolet rahoitusmarkkinoiden infrastruktuureja koskevia periaatteita, jotka maksujärjestelmä- ja markkinainfrastruktuurikomitea ja kansainvälinen arvopaperimarkkinavalvojien järjestö (IOSCO) julkaisivat huhtikuussa 2012 (5).

(7) Etelä-Afrikassa toimiluvan saaneita keskusvastapuolia ja määritysyhteisöjä koskevat oikeudellisesti sitovat vaatimukset muodostuvat tällä hetkellä FMA-laista, sellaisena kuin se on muutettuna FSRA-lailla, ja FMA-lakia koskevasta ohjeistuksesta vuodelta 2018. Tätä oikeudellista kehystä täydennetään finanssialan viranomaisen (Financial Sector Conduct Authority), jäljempänä ’FSCA’, julkaisemilla käytännesäännöillä. Muutetussa FMA-laissa ja FMA-lakia koskevassa ohjeistuksessa vuodelta 2018 asetetaan lisävelvoitteita ja -vaatimuksia, joita Etelä-Afrikassa toimiluvan saaneiden määritysyhteisöjen ja keskusvastapuolten on noudatettava. Lisäksi vakavaraisuutta valvova viranomainen (Prudential Authority), jäljempänä ’PA’, ja FSCA ottavat muutetun FMA-lain nojalla hoitaakseen rekisteriviranomaisen tehtävät ja antavat yhdessä luvan toimia Etelä-Afrikassa toimiluvan saaneena riippumattomana määritysyhteisönä tai toimiluvan saaneena keskusvastapuolena edellyttäen, että hakija noudattaa kyseisiä vaatimuksia ja edistää FMA-laissa määritettyjen tavoitteiden, kuten järjestelmäriskin vähentämisen, saavuttamista.

(8) Etelä-Afrikassa määritettyjen johdannaistransaktioiden kokonaisarvo on edelleen alle 1 prosenttia unionissa määritettyjen johdannaistransaktioiden kokonaisarvosta. Etelä-Afrikassa toimiluvan saaneisiin määritysyhteisöihin tai keskusvastapuoliin osallistumisesta aiheutuu näin ollen unioniin sijoittautuneille määritysosapuolille tai markkinapaikoille huomattavasti pienempiä riskejä kuin niiden osallistumisesta unionissa toimiluvan saaneisiin keskusvastapuoliin.

(9) Komissio katsoo, että Etelä-Afrikan oikeudellisten ja valvontajärjestelyjen avulla varmistetaan, että keskusvastapuolet, joille PA ja FSCA ovat yhdessä antaneet luvan, noudattavat oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia.

(10) Asetuksen (EU) N:o 648/2012 25 artiklan 6 kohdan b alakohdassa edellytetään lisäksi, että kolmannessa maassa toimiluvan saaneisiin keskusvastapuoliin sovellettavat oikeudelliset ja valvontajärjestelyt ovat sellaisia, että keskusvastapuolet ovat jatkuvasti tehokkaan valvonnan ja täytäntöönpanon alaisia. Keskusvastapuolia ja määritysyhteisöjä koskeva Etelä-Afrikan mukautettu oikeudellinen kehys antaa PA:lle ja FSCA:lle kattavat valtuudet valvoa, seurata ja tutkia määritysyhteisöjä ja keskusvastapuolia, joilla on lupa toimia Etelä-Afrikassa. PA ja FSCA arvioivat vuosittain, noudattavatko toimiluvan saaneet määritysyhteisöt ja toimiluvan saaneet keskusvastapuolet FMA-lakia sekä sisäisiä sääntöjään ja menettelyjään. PA:lla ja FSCA:lla on valtuudet peruuttaa tai keskeyttää riippumattoman määritysyhteisön tai keskusvastapuolen toimilupa, jos ne eivät noudata FMA-lakia tai FMA-lakia koskevaa ohjeistusta vuodelta 2018 taikka sekundaarilainsäädäntöä, kuten käytännesääntöihin sisältyviä vaatimuksia. PA:lla ja FSCA:lla on myös valtuudet pyytää tietoja tai asiakirjoja toimiluvan saaneilta määritysyhteisöiltä ja toimiluvan saaneilta keskusvastapuolilta sekä tehdä tarkastuksia paikan päällä. Valvontaviranomaiset toteuttavat myös keskusvastapuolia koskevan vuotuisen valvontaohjelman, johon sisältyy riskiselvityksiä, -analyysejä ja -arviointeja. PA seuraa ja arvioi keskusvastapuolten vakavaraisuus- ja pääomanhallintakäytäntöjä.

(11) Komissio katsoo, että PA:lta ja FSCA:lta toimiluvan saaneisiin keskusvastapuoliin sovellettavat oikeudelliset ja valvontajärjestelyt ovat sellaisia, että niillä varmistetaan jatkuva tehokas valvonta ja täytäntöönpano.

(12) Asetuksen (EU) N:o 648/2012 25 artiklan 6 kohdan c alakohdan mukaan kolmannen maan oikeudellisessa kehyksessä on säädettävä kolmansien maiden oikeusjärjestysten nojalla toimiluvan saaneiden keskusvastapuolten, jäljempänä ’kolmansien maiden keskusvastapuolet’, tunnustamista koskevasta tehokkaasta vastaavasta järjestelmästä.

(13) Muutetussa FMA-laissa vahvistetaan edellytykset ulkomaisten lainkäyttöalueiden vastaavuuden tunnustamiselle. FSCA voi yhdessä Etelä-Afrikan keskuspankin (South African Reserve Bank) ja PA:n kanssa todeta, että tietyn ulkomaisen maan sääntelykehys vastaa Etelä-Afrikan rahoitusalan sääntelykehystä.

(14) Komissio katsoo, että Etelä-Afrikan oikeudellisessa kehyksessä säädetään tehokkaasta vastaavasta järjestelmästä, jolla kolmansien maiden keskusvastapuolet tunnustetaan.

(15) Sen vuoksi komissio katsoo, että keskusvastapuoliin sovellettavat Etelä-Afrikan oikeudelliset ja valvontajärjestelyt täyttävät asetuksen (EU) N:o 648/2012 25 artiklan 6 kohdassa säädetyt edellytykset. Näin ollen kyseisten oikeudellisten ja valvontajärjestelyjen olisi katsottava vastaavan mainitussa asetuksessa säädettyjä vaatimuksia.

(16) Sen vuoksi täytäntöönpanopäätöstä (EU) 2015/2039 olisi muutettava.

(17) Sen varmistamiseksi, että Euroopan arvopaperimarkkinaviranomainen toteuttaa viipymättä Etelä-Afrikkaan sijoittautuneiden keskusvastapuolten luokittelun ja tunnustamisen, tämän päätöksen olisi tultava voimaan kiireellisesti.

(18) Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Korvataan täytäntöönpanopäätöksen (EU) 2015/2039 1 artikla seuraavasti: ”1 artikla Etelä-Afrikassa toimiluvan saaneisiin määritysyhteisöihin sovellettavien Etelä-Afrikan oikeudellisten ja valvontajärjestelyjen, joihin kuuluvat vuoden 2012 rahoitusmarkkinalaki nro 19 (Financial Markets Act) ja rahoitusmarkkinalakia koskeva ohjeistus (Financial Markets Act Regulations), katsotaan asetuksen (EU) N:o 648/2012 25 artiklan 6 kohtaa sovellettaessa vastaavan asetuksessa (EU) N:o 648/2012 säädettyjä vaatimuksia.”

2 artikla Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 8 päivänä kesäkuuta 2022. Komission puolesta Puheenjohtaja Ursula VON DER LEYEN

(1) EUVL L 201, 27.7.2012, s. 1.

(2) Komission täytäntöönpanopäätös (EU) 2015/2039, annettu 13 päivänä marraskuuta 2015, keskusvastapuolia koskevan Etelä-Afrikan sääntelykehyksen vastaavuudesta OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 vaatimusten kanssa (EUVL L 298, 14.11.2015, s. 29).

(3) Etelä-Afrikan tasavalta, laki nro 9 vuodelta 2017: Financial Sector Regulation Act, 2017.

(4) Etelä-Afrikan valtiokonttori, NO.R. 98 Financial Markets Act, 2012: Regulations

(5) Committee on Payment and Settlement Systems/Technical Committee of the International Organization of Securities Commissions, Principles for financial market infrastructures, huhtikuu 2012, CPMI Papers No. 101, Principles for Financial Market Infrastructures (bis.org).